  Майя Бывальцева 18-тӥ южтолэзе Дэри ёрос суд Удмуртилэн азьвыл тӧроезлэсь Александр Соловьёвлэсь секыт висеменыз валче Уголовной кодекслэн 81-тӥ ёзэтэзъя кылкутонлэсь мозмытыны куронзэ эскеризы. Кызьы ивортӥз элькунысь суд департаментлэн пресс-службаез, суд куронэз быдэстӥз. Уголовной кодекслэн 81-тӥ ёзэтысьтыз 2-тӥ люкетэзъя, йыруж лэсьтэм бераз кылкутонэз нуыны люкетӥсь секыт висёнэн висьыны кутскиз ке, суд сое кылкутонлэсь мозмытыны быгатэ. Эмчилэсь, колониысь ыстэм муртлэсь, прокурорлэсь, адвокатлэсь валэктонъёссэс кылзыса, ваем ужкагазъёсты, со пӧлын эм ӧрилэсь йылпумъянзэ, эскерыса, суд Александр Соловьёвез кылкутонэз пытсэт сьӧрын быдэсъянлэсь мозмытӥз. Тодэ вайытом, 2020-тӥ арын 12-тӥ коньывуонэ Дэри ёрос суд Удмуртилэсь азьвыл тӧрозэ 10 арлы чурыт режимен ужась колоние пытсэт сьӧры келяны но бадӟым штраф тырыны пумкыл кутӥз. Александр Соловьёв Удмуртиысь Вылӥ судэ апелляционной ӝожтӥськон сётӥз, но пумкылэз воштытэк кельтӥзы. Удмуртилэсь азьвыл тӧрозэ 2017-тӥ арын 4-тӥ оштолэзе ӝегатӥзы. Сое Кам но Буй шуръёс вамен выжъёсты лэсьтӥсь компаниослэсь 139 миллион манет взятка басьтэмен, коммерци огазеяськонлэсь 2 миллион 700 сюрс манет сылӥсь люкетсэ басьтэмен, озьы ик солы ваньбурен герӟаськем кадастр юрттӥськетэз катэз тӥяса сётӥзы шуыса янгыше уськытӥзы.  Тегъёс: Удмуртия АлександрСоловьёв суд Дэри  